 NA MWANGI MUIRURI  RAIS WILLIAM Ruto sasa ameonyesha nia ya wazi kusambaratisha mpango wa maelewano kati ya serikali na mrengo wa upinzani, yanayoongozwa na aliyekuwa Rais wa Nigeria Bw Olusegun Obasanjo. Akiongea Jumapili, Agosti 6, 2023 kupitia mahojiano ya moja kwa moja kutoka Ikulu ndogo ya Sagana na runinga ya Inooro, Rais Ruto alisema kwamba “hatutaongea na yeyote kuhusu gharama ya maisha, matokeo ya uchaguzi mkuu wa 2022 au Handisheki. Mrengo wa upinzani unaoongozwa na Raila Odinga umesisitiza kwamba gharama ya maisha na msasa wa kura ya urais ni lazima ziwe hoja kuu katika majadilano hayo. “Kile kinanilemea kuelewa ni jinsi hawa watu walikaa miezi sita tangu uchaguzi ulipoandaliwa na kugundua walikuwa wameibiwa kura. Hii ni licha ya taasisi za kudhibiti uchaguzi na kesi ya kupinga kutoa uamuzi,” akasema. Rais Ruto alisema kwamba njama ya upinzani ni kuvuruga serikali kwa kile alihoji “isipate udhabiti wa kutekeleza kazi kwa Wakenya”. “Hawa haja yao ni kutukoroga na kutupa matatizo. Lakini haiwezekani kwa kuwa serikali iko imara na ni dhabiti. Ningewashauri tu wangojee uchaguzi wa 2027 tumenyane tena,” akasema. Rais Ruto alisema iwapo Azimio watarejelea maandamano, hatawapa nafasi akisema “hayo sio maandamano ambayo yako ndani ya Katiba, bali ni vurugu, ujambazi na utapeli”. Alisema atazidi kupongeza maafisa wa kiusalama kutokana na jitihada zao kuwakalia ngumu waandamanaji. Licha ya upinzani na mashirika kutetea haki za kibinadamu kukosoa askari kutumia nguvu kupita kiasi, Rais alisema walikabili waandamanaji kwa kuzingatia sheria na Katiba. Visa kadha vya waandamanaji waliouawa kwa kupigwa risasi polisi na wengine kuuguza majeraha mabaya yaliripotiwa.   [email protected] You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  